Atmosfera u najvećoj oporbenoj stranci - SDP-u u nedjelju navečer kada su se objavljivali rezultati lokalnih izbora bila je i više nego komorna. U sjedištu stranke na Iblerovu trgu u Zagrebu još nije viđena pustoš kakva je vladala prilikom objave rezultata.

U prostoriji za konferencije na trenutke su se nalazili samo novinari, a onda bi periodično među njih "kapnuo" netko iz vodstva stranke, dao pokoju izjavu i odmah se izgubio.

Maras konstanta

Na Ibleru se početkom večeri moglo vidjeti glavnog tajnika stranke Zvanu Brumnića, povremeno je navraćao potpredsjednik SDP-a Rajko Ostojić, nakon izlaznih anketa izjave je dao Bojan Glavašević i onda nestao. Nešto prije ponoći pojavili su se Predrag Fred Matić i Mihael Zmajlović. Kroz Ibler su se još promuvali Nenad Stazić, Željka Antunović, Ivo Jelušić. U središnjici se najdulje zadržao Gordan Maras.

Niz otkaza

Navodno je od 18 sati u stranici bio i njezin predsjednik Davor Bernardić, no on je vrijeme provodio izoliran u svome uredu. S jedne strane je logično što se u središnjici nije našlo puno ljudi jer su objavljivani rezultati lokalnih izbora i mnogo utjecajnijih SDP-ovaca je bilo po lokalnim stožerima diljem Hrvatske - Arsen Bauk u Splitu, Siniša Hajdaš Dončić u Krapini, Domagoj Hajduković u Osijeku, Peđa Grbin u Puli.... Ipak, bilo je napadno kako gotovo nitko iz Kluba zastupnika SDP-a (a većina njih nije ni na koji način sudjelovala u lokalnim izborima) nije osjetio potrebu doći u sjedište i s kolegama pratiti rezultate, komentirati ih i analizirati.

Pustoš koja je vladala na Ibleru svjedoči o lošim odnosima unutar SDP-a u kojemu dominira sukob novog predsjednika Davora Bernardića i stranačke strukture koja je imala vodeće uloge u mandatu bivšeg predsjednika Zorana Milanovića. Osim loših odnosa, iz aviona je bilo vidljivo da je stranka neorganizirana i da SDP-ovci nisu uspjeli riješiti financijske probleme. SDP već dulje nema glasnogovornika, niti ikoga tko bi bio zadužen za kontakte s medijima. Tako su dočekali i izbornu noć, a brigu za akreditacije povjerili su osobi koja ne zna ni tko je sve u Predsjedništvu SDP-a, a kamoli tko su vodeći ljudi drugih političkih stranaka ili tko su novinari koji prate SDP.

Dolaskom na Ibler novinari su dobili potvrdu spekulacija da SDP nije uspio ishoditi kredit za lokalne izbore, a da zaposlenicima i bitno smanjene plaće kasne. Pet ili šest zaposlenika je zbog toga dalo otkaz i u izbornoj noći u cijelom SDP-u nije bilo nikoga tko bi monitore povezao s antenama, pa novinari koji su od tamo izvještavali nisu mogli gledati televiziju i pratiti što se događa u stožerima.

Vjetar u leđa

Unatoč svemu tome, vodstvo SDP-a smatra da su na dobrom putu da sruše Vladu Andreja Plenkovića i uvjereni su da će na prijevremenim parlamentarnim izborima ostvariti dobar rezultat i formirati Vladu. Prema njihovu tumačenju, rezultati lokalnih izbora im daju vjetar u leđa, a bitno je što su zadržali vlast u dvije županije (Primorsko-goranska i Krapinsko-zagorska), što je nisu izgubili u Rijeci, što i dalje imaju gradonačelnika Čakovca...

Glavni tajnik SDP-a Zvane Brumnić tvrdi da je SDP postigao dobre rezultate, da su pobjednici izbora. S tom tezom gostovao je jučer i na televiziji N1, no na pitanje novinara gdje je SDP pobijedio, nije znao odgovoriti.

No, zato je vrlo decidiran u stavu da rezultati na lokalnim izborima nisu odgovornost stranačkog vodstva, nego isključivo lokalnih organizacija.